ሩስያ ክታበት ኮሮናቫይረስ ከም ዝረኸበት ብወግዒ ምስ ሓበረት ካብ ሰብ መዚ ጥዕናን ማዕከናት ዜናን ኣውሮጳን ኣሜሪካን ብዙሕ’ዩ ተባሂሉ። ብሮቡዕ ሚኒሰትር ጥዕና ጀርመን፡ እቲ ክታበት ግቡእ መስረሓት ኣይሓለፈን ብምባል ዘለዎ ተቃውሞ ኣስሚዑ። እቲ ሚኒስተር “ሚልዮናት ምኽታብ ኣዝዩ ሓደገኛ እዩ፤ ግቡእ መስርሓት ዘይሓለፈ ክታብት ኣብ መዓላ ምውዓል ክቀትል’ውን ይክኽል’ዩ” ኢሉ። ብምስዓብ “በቲ ክኸዶ ዝግበኦ መስርሓት ስለ ዘይሓለፈ፡ እኹል መርመራ ኣይተገበረሉን። ኣብዚ ቀዳማይ ክታበት ኮሮናቫይረስ ምርካብ ከም ዛዕባ ክልዓል’ውን ዘለዎ ኣይኮነን፤ ቀዳምነት ክውሃቦ ዘለዎ ድሕነት’ዩ” ኢሉ። ተመራመርቲ ፈረንሳ’ውን፡ “እንታይ መስርሓት’ዮም ተኸቲሎም ንፈልጦ ነገር የለን። ስለዚ ብታህዋኽ ናብ መዓላ ምውዓሉ ኣዝዩ ሓደገኛ’ዩ” ኢሎም። ላዕለዋይ ተመራማሪ ቫይረሳት ኣሜሪካዊ ዶክተር ኣንቶኒ ፋውቺ ብወገኑ፡ ኣብቲ ሩስያ ኣማዕቢለዮ ትብሎ ዘላ ክታበት ስክፍታ ከም ዘለዎ ብምሕባር “ሩስያውያን እቲ ክታበት ድሕነቱ ዝሓለወን ውጽኢታውን ምዃኑ ኣረጋጊጾም ክኾኑ ተስፋ ይግብር” ኢሉ። ኣብ ሞስኮ ዝመደበሩ ሓደሽቲ መድሃኒታት ዝፍትን ሓደ ካብ ዓበይቲ መፍረ መድሃኒት ዝኾነ ትካል ብወገኑ ንሚኒስተር ጥዕና ሩስያ እቲ ክታበት ክሳብ ሳልሳይ ደረጃ ፈተነ ዝግበረሉ ካብ መዓላ ደው ክብል ሓቲቱ ኣሎ። ምክትል ዳይረክተር እቲ ትካል ዚቨትላና ዛቪዶባ ንማዕከና ዜና መድ ፖርተሳል ኣብ ዝሃቦ ሓበሬታ እቲ ፈተን ንቀዳማይን ንካልኣይን ደረጃ ፈተን ብሓባር ኣብ 76 ሰባት ከም ዝተፈተነ ብምሕባር፡ ኣብዞም ውሑዳት ሰባት ተሞርኵስካ ብቕዓት ናይቲ ክታበት ክትፈልጥ ከቢድ ምኳኑ ሓቢሩ። እንተኾነ ብዙሓት ሃገራት ነቲ ሩስያ ክታበት ኮሮናቫይረስ ኣማዕቢለ ዝበለቶ ሃንቀው ኢለን’የን ዝጽበየኦ ዘለዋ። ፕረዚደንት ፊሊፕንስ ሮድሪጎ ዱተርተ ነቲ ክታበት ኣብ ነብሱ ክፍትኖ ምኳኑ ሓቢሩ ኣሎ። እስራኤል’ውን እቲ ክታበት ውጽኢቱ ርእያ፡ እኹል ክታበት ንምግዛእ ምስ ሩስያ ንምዝታይ ቅርብቲ ምህላዋ ሓቢራ ኣላ። ብዛዕባ ኮሮናቫይረስ ዛጊድ መልሲ ዘይረኸቡ ሕቶታት ስም ቢል ጌትስ፡ ስለምንታይ ምስ ሽርሒ ኮሮናቫይረስ ይለዓል?
